om bestemmelser for videreførelsen af igangværende læringsmobilitetsaktiviteter inden for programmet Erasmus+ i forbindelse med Det Forenede Kongerige Storbritannien og Nordirlands ("Det Forenede Kongerige") udtræden af Den Europæiske Union

BEGRUNDELSE

1.BAGGRUND FOR FORSLAGET

•Forslagets begrundelse og formål

Den 29. marts 2017 meddelte Det Forenede Kongerige Storbritannien og Nordirland ("Det Forenede Kongerige") sin beslutning om at udtræde af Unionen i henhold til artikel 50 i traktaten om Den Europæiske Union. Det betyder, at Unionens primære og afledte ret ophører med at finde anvendelse på Det Forenede Kongerige fra den 30. marts 2019 ("udtrædelsesdatoen"), såfremt udtrædelsesaftalen ikke ratificeres. Det Forenede Kongerige vil derefter blive et tredjeland.

Det Europæiske Råd (artikel 50) gentog den 13. december 2018 sin opfordring til at intensivere arbejdet med på alle niveauer at forberede sig på konsekvenserne af Det Forenede Kongeriges udtræden, idet der tages højde for alle mulige udfald. Denne retsakt indgår i en pakke af foranstaltninger, som Kommissionen vedtager som svar på denne opfordring.

Programmet Erasmus+ er et EU-flagskibsinitiativ og sandsynligvis et af EU's allermest vellykkede programmer. Erasmus+ har givet over 9 millioner unge europæere en mulighed for at gøre erfaringer med læringsmobilitet i udlandet siden dets start for mere end 30 år siden. Det har skabt en hel generation, som identificerer sig med Europa. En generation af åbensindede, selvsikre og handlekraftige personer, der deler Europas fælles værdier og bidrager til at opbygge videnbasen og modstandskraften i Europas økonomi og samfund.

Erasmus + støtter tiltag på områderne uddannelse, ungdom og idræt. Programmet hjælper også europæiske lande med at modernisere og forbedre deres uddannelsessystemer og deres politikker vedrørende ungdom og idræt ved at styrke deres rolle som drivkræfter for vækst, beskæftigelse, konkurrenceevne, innovation og social samhørighed yderligere. Erasmus+ giver hvert år næsten 800 000 mennesker mulighed for uddannelse i udlandet. Mobilitetsaktiviteterne kan have en varighed af op til 12 måneder.

Programmet er et vigtigt instrument med henblik på at arbejde hen imod et europæisk uddannelsesområde inden 2025, hvor unge får den bedste uddannelse, hvor læring, studier og forskning ikke hæmmes af grænser, og hvor det at tilbringe en periode i en anden medlemsstat — for at studere, lære eller arbejde — er blevet standarden. I det europæiske uddannelsesområde har borgerne en stærk identitetsfølelse som europæere og fornemmelse af Europas kulturarv og dens mangfoldighed.

På tidspunktet for Det Forenede Kongerige Storbritannien og Nordirlands udtræden af Den Europæiske Union vil der være næsten 14 000 EU-27-lærende (studerende og praktikanter under videregående uddannelse og erhvervsuddannelse, ungdomselever, undervisningspersonale) i Det Forenede Kongerige og ca. 7 000 britiske lærende i EU-27.

Hvis udtrædelsesaftalen ikke ratificeres, vil det betyde, at de nuværende deltagere i Erasmus+ fra EU-27 og fra Det Forenede Kongerige skal afbryde deres læringsmobilitetsaktiviteter. Mange studerende ville miste deres merit og kunne blive nødt til at gennemføre deres akademiske halvår eller år igen. Dette ville være yderst forstyrrende for de studerende selv og for sende- og værtsinstitutionerne.

Formålet med dette forslag er at indføre nødforanstaltninger for at undgå forstyrrelser i læringsmobilitetsaktiviteter inden for rammerne af Erasmus+, som involverer Det Forenede Kongerige på tidspunktets for dets udtræden af Den Europæiske Union. Disse foranstaltninger vil blive anvendt på igangværende læringsmobilitetsaktiviteter inden for rammerne af Erasmus+, der begynder eller er begyndt før den dag, hvor traktaterne ophører med at finde anvendelse på og i Det Forenede Kongerige.

•Sammenhæng med de gældende regler på samme område

Dette forslag tager sigte på videreførelse af eksisterende programmer.

•Sammenhæng med Unionens politik på andre områder

Dette forslag er i fuld overensstemmelse med Rådets mandat for forhandlingerne med Det Forenede Kongerige om dets udtræden af Unionen.

2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

•Retsgrundlag